**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO “DĖL KLAIPĖDOS MIESTO RAJONŲ SCHEMOS PATVIRTINIMO” PROJEKTO**

**1. Sprendimo projekto esmė, tikslai ir uždaviniai.**

Šiuo tarybos sprendimo projektu siekiama atnaujinti Klaipėdos miesto gyvenamųjų rajonų schemą, patvirtintą Klaipėdos miesto savivaldybės tarybos 2001 m. gruodžio 20 d. sprendimu Nr. 275, išskiriant istoriškai, urbanistiškai ir teritoriškai susietas gyvenamųjų kvartalų grupes, kurių pagrindu būtų vykdoma stebėsena, prognozuojama miesto raida.

Rajonų schemos atnaujinimas yra vienas iš paruošiamųjų Klaipėdos miesto bendrojo plano atnaujinimo darbų.

Atnaujinta schema reikalinga Klaipėdos miesto savivaldybės strateginio plėtros plano sprendinių įgyvendinimo stebėsenai vykdyti.

**2. Projekto rengimo priežastys ir kuo remiantis parengtas sprendimo projektas.**

Rengimo pagrindas:

1. Lietuvos Respublikos vietos savivaldos įstatymo 18 straipsnio 1 dalis;
2. Klaipėdos miesto savivaldybės 2013–2020 metų strateginis plėtros planas, patvirtintas Klaipėdos miesto savivaldybės tarybos 2013 m. balandžio 26 d. sprendimu Nr. T2-79.

Klaipėdos miesto rajonų schema buvo pradėta rengti kaip „Atnaujinta Klaipėdos miesto kvartalų schema“, tačiau nuo 2014 m. sausio 1 d. Lietuvos Respublikos teritorijų planavimo įstatyme atsiradus kvartalo apibrėžimui buvo nuspręsta schemos pavadinimą patikslinti ir, atsižvelgus į miesto struktūrinių vienetų dydį, įvardinti juos rajonais.

Klaipėdos miesto savivaldybės 2013–2020 metų strateginiame plėtros plane numatyta atnaujinti 2001 metais parengtą miesto gyvenamųjų rajonų schemą, kuri šiuo metu apima tik pavienius gyvenamuosius kvartalus, bet ne visą miesto teritoriją. Klaipėdos miesto rajonų schemos parengimas taip pat yra vienas iš parengiamųjų miesto bendrojo plano keitimo darbų.

Miesto struktūroje reikalingos aiškiai suvokiamos naudotojų zonos, sutampančios su fiziniais struktūros elementais (namas, kvartalas, rajonas). Tai padėtų miesto gyventojams susitapatinti su savo gyvenamąja aplinka ir ja labiau rūpintis, būtų skatinamas bendruomeniškumas. Aiškios ribos leidžia rinkti ir sisteminti informaciją, susijusią su miesto zonų socialiniais, ekonominiais ir ekologiniais aspektais, kompleksiškai planuoti erdvinę ir funkcinę miesto dalių struktūrą.

**3. Kokių rezultatų laukiama.**

Patvirtinus Klaipėdos miesto rajonų schemą, jos pagrindu bus galima vykdyti Klaipėdos miesto savivaldybės strateginio plėtros plano ir bendrojo plano stebėseną, organizuoti visuomenės apklausas. Ateityje pagal rajonų schemoje esančias kvartalų grupes galėtų būti koreguojamos seniūnaitijų ribos ar, esant poreikiui, suformuojamos seniūnijos. Schema bus vadovaujamasi rengiant ir Klaipėdos miesto bendrojo plano keitimą.

**4. Sprendimo projekto rengimo metu gauti specialistų vertinimai.**

Pradiniame Klaipėdos miesto rajonų schemos rengimo etape schema buvo svarstyta Klaipėdos miesto savivaldybės administracijos darbo grupės Klaipėdos miesto bendrojo plano atnaujinimo parengiamiesiems darbams nagrinėti posėdyje, pristatyta suinteresuotai visuomenei ir seniūnaičiams viešame renginyje, visa informacija apie rengiamą schemą ir pastabų/pasiūlymų teikimo galimybę platinta internete ir el. paštu (seniūnaičiams).

Pagal gautas visuomenės, seniūnaičių ir savivaldybės administracijos specialistų pastabas bei siūlymus parengtas galutinis schemos variantas ir pristatytas viešame renginyje „Klaipėdos miesto urbanistinės plėtros apžvalga ir perspektyvos“.

Schemoje nurodomi rajonų ir kvartalų grupių pavadinimai bei galimi seniūnaitijų pavadinimai svarstyti Žymių žmonių, istorinių datų, įvykių įamžinimo ir gatvių pavadinimų suteikimo komisijoje ir pakoreguoti pagal gautus komisijos pasiūlymus.

**5. Išlaidų sąmatos, skaičiavimai, reikalingi pagrindimai ir paaiškinimai.**

Atnaujintos Klaipėdos miesto kvartalų (rajonų) schemos paslaugų sutarties kaina, įskaitant visus mokesčius ir PVM – 5957,48 Eur (20 570,00 Lt).

Finansavimo šaltiniai – savivaldybės biudžeto lėšos.

**6. Lėšų poreikis sprendimo įgyvendinimui.**

Papildomų lėšų priėmus šį sprendimą nereikės.

**7. Galimos teigiamos ar neigiamos sprendimo priėmimo pasekmės.**

Neigiamų pasekmių nenumatoma, teigiamos – bus įgyvendinta Klaipėdos miesto savivaldybės 2013–2020 metų strateginio plėtros plano 2.1.1.1. priemonė, vykdant pasirengimą Klaipėdos miesto bendrojo plano atnaujinimui.

**PRIDEDAMA:**

1. 2015 m. sausio 29 d. Žymių žmonių, istorinių datų, įvykių įamžinimo ir gatvių pavadinimų suteikimo komisijos posėdžio protokolo Nr. (20.4.)-TAR1-10 išrašas, 9 lapai.
2. Klaipėdos miesto rajonų schemos visuomenės informavimo ataskaita, 22 lapai.
3. Klaipėdos miesto savivaldybės tarybos 2001 m. gruodžio 20 d. sprendimo Nr. 275 „Dėl Klaipėdos miesto gyvenamųjų rajonų schemos patvirtinimo“ kopija, 2 lapai.

Urbanistikos skyriaus vedėja M. Černiūtė-Amšiejienė

M. Žekonytė, tel. 39 61 63

2015-03-02